CELEX: 32018D0232
Language: lt
Date: 2018-02-15 00:00:00
Title: 2018 m. vasario 15 d. Komisijos įgyvendinimo sprendimas (ES) 2018/232 dėl veiksmo, kurio ėmėsi Belgija, kad galėtų tiekti rinkai biocidinius produktus „VectoMax G“ ir „Aqua-K-Othrine“ ir juos naudoti pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo (pranešta dokumentu Nr. C(2018) 759)

17.2.2018   
            
            
               LT
            
            
               Europos Sąjungos oficialusis leidinys
            
            
               L 45/31
            
         KOMISIJOS ĮGYVENDINIMO SPRENDIMAS (ES) 2018/232
   2018 m. vasario 15 d.
   dėl veiksmo, kurio ėmėsi Belgija, kad galėtų tiekti rinkai biocidinius produktus „VectoMax G“ ir „Aqua-K-Othrine“ ir juos naudoti pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo
   
      
         (pranešta dokumentu Nr. C(2018) 759)
      
   
   (Tekstas autentiškas tik nyderlandų ir prancūzų kalbomis)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
   kadangi:
   
               (1)
            
            
               2017 m. gegužės 3 d. Belgija pagal Reglamento (ES) Nr. 528/2012 55 straipsnio 1 dalies pirmą pastraipą priėmė sprendimą iki 2017 m. spalio 31 d. leisti tiekti rinkai biocidinius produktus „VectoMax G“ ir „Aqua-K-Othrine“ ir juos naudoti Flandrijos regione egzotinių invazinių uodų (Aedes genties) (toliau – uodų) lervų ir suaugusių vabzdžių bei bet kokių Flandrijos regione nustatytų naujų populiacijų kontrolei, vykdant Belgijos egzotinių uodų stebėsenos projektą MEMO (toliau – veiksmas); Belgija nedelsdama informavo Komisiją ir kitas valstybes nares apie šį veiksmą ir pagrindė jį pagal to reglamento 55 straipsnio 1 dalies antrą pastraipą;
            
         
               (2)
            
            
               produkto „VectoMax G“ sudėtyje yra veikliosios medžiagos Bacillus thuringiensis porūšio. Israelensis porūšio serologinio tipo H14 padermės AM65-52 ir Bacillus sphaericus porūšio 2362 padermės ABTS-1743 (toliau – atitinkamai Bacillus thuringiensis israelensis ir Bacillus sphaericus), o produkto „Aqua-K-Othrine“ sudėtyje, kaip veikliosios medžiagos, yra deltametrino; visos šios medžiagos skirtos naudoti 18-o tipo produktuose, nurodytuose Reglamento (ES) Nr. 528/2012 V priede; remiantis Belgijos pateikta informacija, veiksmo reikėjo imtis siekiant apsaugoti visuomenės sveikatą, kadangi šie uodai, kurių pastebėta dviejose Belgijos rytinės Flandrijos provincijos vietovėse, gali nešioti tokias ligas kaip dengės karštligė ir čikungunija, ir kelią jų galimam plitimui reikėtų užkirsti kuo anksčiau;
            
         
               (3)
            
            
               2017 m. rugsėjo 27 d. Komisija gavo Belgijos pagrįstą prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šį veiksmą. Pagrįstas prašymas pateiktas susirūpinus uodų keliamu pavojumi visuomenės sveikatai. Kadangi kovos su nustatytomis uodų populiacijomis Belgijoje kampanija dar nebuvo baigta, o stebėsenos projektas MEMO tebevykdomas, pirmiau nurodytų produktų gali prireikti siekiant kontroliuoti nustatytas ar bet kokias naujas uodų populiacijas Flandrijos regione, nes tinkamų alternatyvių produktų Belgijoje trūksta.
            
         
               (4)
            
            
               Europos ligų prevencijos ir kontrolės centras pripažįsta, kad invaziniai uodai, tarp kurių Aedes genties uodai, visame pasaulyje dramatiškai išplito visų pirma dėl žmogaus veiklos ir gali tapti didele grėsme sveikatai;
            
         
               (5)
            
            
               kadangi nesiimant tinkamos uodų, su kurias negalima kovoti kitomis priemonėmis, kontrolės veiksmų gali kilti pavojus visuomenės sveikatai, tikslinga leisti Belgijai pratęsti veiksmo taikymo laikotarpį ne ilgiau kaip 550 dienų ir nustatyti tam tikras sąlygas;
            
         
               (6)
            
            
               šiame sprendime nustatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Belgija gali pratęsti veiksmo, t. y. biocidinių produktų „VectoMax G“ ir „Aqua-K-Othrine“, skirtų naudoti Reglamento (ES) Nr. 528/2012 V priede nurodytuose 18-o tipo produktuose uodams užkrato pernešėjams kontroliuoti, tiekimo rinkai ir naudojimo, vykdymo laikotarpį, kuris negali būti ilgesnis nei 550 dienų, užtikrinant, kad šiuos produktus naudotų tik sertifikuoti ūkio subjektai, prižiūrint kompetentingai institucijai.
   2 straipsnis
   Šis sprendimas skirtas Belgijos Karalystei.
   
      Priimta Briuselyje 2018 m. vasario 15 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 167, 2012 6 27, p. 1.